Tiktok

Tiktok (tyyliteltynä TikTok, Kiinassa nimeltään Douyin, ) on kiinalainen sosiaalisen median palvelu, jossa käyttäjät jakavat lyhyitä videoita. Tiktokin on julkaissut ja sitä kehittää teknologiayritys ByteDance, jolla on läheisiä kytköksiä Kiinan hallintoon. Joidenkin viranomaisten, kuten Yhdysvaltain telehallintoviraston määritelmän mukaan se on vakoiluohjelma.

Palvelu julkaistiin aluksi kotimaassaan syyskuussa 2016, ja vuonna 2018 se laajeni maailmanlaajuiseksi kun se fuusioutui Musical.ly -sovelluksen kanssa. Tiktok ja sen Kiinassa toimiva versio Douyin ovat käyttöliittymältään lähes samanlaisia, mutta niissä ei ole pääsyä toistensa sisältöön. Tiktok on saavuttanut suuren suosion maailmalla, ja vuoteen 2022 mennessä se on ladattu yli 3 miljardia kertaa. Cloudflare listasi vuonna 2021 Tiktokin maailman suosituimmaksi verkkosivustoksi, ohittaen Googlen. Palvelun ikäraja on yleisesti 13 vuotta, mutta monet sen käyttäjistä ovat sitä nuorempia. Pikaviestien lähettäminen sovelluksessa on mahdollista vain yli 16-vuotiaille. Tiktokin toimintaa ohjaa kehittynyt algoritmi, joka tarjoaa käyttäjilleen räätälöityä sisältöä sen perusteella, mistä he ovat todennäköisimmin kiinnostuneita.

Tiktokin tietoturva, sisältö ja psykologiset vaikutukset ovat olleet jatkuvan kritiikin kohteena. Palvelussa on esiintynyt Kiinan hallintoa tukevaa poliittista sensuuria, ja sieltä on poistettu sisältöä joka käsittelee Tiananmenin verilöylyä, Tiibetin itsenäisyyttä ja uiguurien kansanmurhaa. Tiktokin algoritmin on kerrottu tarjoavan nuorille käyttäjilleen sisältöä, joka edistää syömishäiriöitä, mielenterveysongelmia ja ulkonäköpaineita. Kritiikkiä on herättänyt myös alaikäisten käyttäjien seksualisointi, hengenvaarallisten haastevideoiden jakaminen, ja poliittisen terrorismin leviäminen alustalla. Monet käyttäjät ovat kokeneet sovelluksen erittäin addiktoivaksi, ja keskimääräinen käyttäjä viettää yli puolitoista tuntia päivittäin sovelluksessa.

Tiktok kerää käyttäjistään huomattavan suuren määrän tietoa, jota se käyttää muun muassa käyttäjille suunnattujen videoiden räätälöimiseen. Sovellus pystyy seuraamaan käyttäjän verkkovierailuja myös Tiktokin ulkopuolella, ja syöttämään koodia ulkopuolisille verkkosivustoille. Tietoturvan ja viestinnän asiantuntijat ovat verranneet Tiktokia haitta- ja vakoiluohjelmiin. Sovelluksen on kerrottu jakavan käyttäjätietonsa Kiinan hallinnolle ja viranomaisille, mutta Tiktok on itse kiistänyt tämän.

Kesäkuussa 2020 Tiktokin suurin markkina-alue Intia kielsi sovelluksen kokonaan, ja seuraavana vuonna kielto asetettiin pysyväksi. Sittemmin sovellus on kielletty myös Pakistanissa. Yhdysvalloissa presidentti Donald Trump vaati vuonna 2020 sovelluksen kieltämistä kansallisen turvallisuuden nimissä, mutta myöhemmin asetus kumottiin. Suomessa Sitra on turvallisuussyistä kieltänyt Tiktokin käytön kaikilla työlaitteillaan.

Historia 
ByteDance julkaisi Kiinassa Douyin-nimisen sovelluksen syyskuussa 2016. Sovellusta alettiin julkaista syyskuussa 2017 Kiinan ulkopuolella, jossa se kulkee nimellä Tiktok. Marraskuussa 2017 ByteDance osti Musical.lyn ja 2. elokuuta 2018 palvelut yhdistyivät. Tuolloin Musical.lyn sovellus päivittyi ja sen myötä sen käyttäjät muuttuivat Tiktokin käyttäjiksi.

Joulukuun 2018 alussa kanadalais-yhdysvaltalainen Vice uutisoi Motherboard-verkkosivuillaan, että Tiktokissa on havaittu paljon toimintaa, jossa käyttäjät ovat pyytäneet toisilta alastonkuvia. Myöhemmin joulukuussa sama lehti uutisoi, että palvelussa on levitetty uusnatsistista propagandaa sekä kehotettu väkivaltaan tummaihoisia ja juutalaisia kohtaan. Palvelussa ei voi lähettää videoita yksityisviestinä toiselle käyttäjälle. Tämän takia sovelluksessa alastonkuvia pyytävät henkilöt yleensä pyytävät uhrejaan siirtymään muihin palveluihin.

Helmikuussa 2019 Yhdysvaltain kauppakomissio antoi TikTok Inc.:lle 5,7 miljoonan dollarin euron sakon sen kerättyä tietoa alle 13-vuotiailta lasten yksityisyydensuojalain vastaisesti Yhdysvalloissa. ByteDance on lisännyt Tiktokiin myöhemmin lapsille tarkoitetun tilan, joka estää videoiden lataamisen, käyttäjäprofiilien perustamisen, yksityisviestien lähettämisen ja muiden videoiden kommentoinnin, mutta sallii sisältöjen katselun.

Kesällä 2020 Intia kielsi Tiktokin Kiinan ja Intian välisten jännitteiden seurauksena. Myös Yhdysvallat ilmoitti harkitsevansa sovelluksen kieltämistä.

Alun perin Tiktok oli määrä kieltää Yhdysvalloissa 20. syyskuuta 2020, mutta Yhdysvaltain kauppaministeriö lykkäsi latauskieltoa yli viikolla.  Samoihin aikoihin ilmoitettiin, että Oracle ja Walmart suunnittelevat ostavansa Tiktokin toiminnot Yhdysvalloissa, tehden erillisen yhtiön jonka on määrä toimia nimellä TikTok Global. Yhdysvaltain presidentti Donald Trump sanoi hyväksyvänsä sopimuksen, jonka jälkeen Kiinan tulee vielä hyväksyä sopimus.

Vuoden 2020 ensimmäisen kuuden kuukauden aikana sovelluksesta poistettiin 104,5 miljoonaa videota, jotka rikkovat sovelluksen käyttösääntöjä. Videot sisälsivät esimerkiksi alastomuutta tai seksiä, ”lasten turvallisuutta rikkovaa sisältöä” (esimerkiksi lapsen houkutteleminen seksuaalisiin tarkoituksiin), laitonta toimintaa (esimerkiksi laittomien tuotteiden myyntiä), itsetuhoisuutta, väkivaltaa ja kiusaamista. Lisäksi on uutisoitu, että sovelluksessa on syömishäiriöiseen käytökseen kannustavaa sisältöä.

Toimintaperiaate 
Tiktokissa käyttäjä ottaa videon puhelimellaan ja halutessaan muokkaa sitä. Sovelluksessa videoon voi lisätä musiikkia ja sitä voi muokata sovelluksen muokkaustyökaluilla. Valmis video voi heinäkuusta 2021 alkaen kestää enintään kolme minuuttia aiemman yhden minuutin sijaan. Alun perin videot saivat kestää enintään 15 sekuntia. Videot ilmestyvät syötteeseen, jota voi selata alaspäin. Lähtökohtaisesti käyttäjän tiliä voi seurata kuka tahansa, mutta tilinsä voi myös säätää yksityiseksi.

Kritiikkiä ja kohuja 
Tiktok sensuroi palvelussaan myös Kiinan ulkopuolella julkaistua materiaalia, mikäli siinä otetaan kantaa Kiinan kommunistisen puolueen vastaisiksi katsottuihin asioihin kuten ihmisoikeuksiin Kiinassa. Sovelluksen moderointikäytäntöjen mukaan julkaisujen tulee ”edistää Kiinan ulkopoliittista linjaa” ja niissä on kiellettyä käsitellä esimerkiksi Taivaallisen rauhan aukion mielenosoituksia  tai etnisten ryhmien välisiä konflikteja. Erityistä huomiota sai tapaus, jossa uiguurien vankileireistä ja sorrosta puhunut sovelluksen käyttäjä sai kuukauden porttikiellon palveluun. TikTokin algoritmien on havaittu suosittelevan kiinalaisille käyttäjille tieteellistä sisältöä, kun amerikkalaisille käyttäjille TikTok suosittelee viihteellisempää sisältöä. 

Tiktok on myös ohjeistanut palvelun ylläpitäjiä rajoittamaan ”erityisten käyttäjien” julkaisemien videoiden näkyvyyttä. Tällaisia käyttäjiä ovat muun muassa seksuaalivähemmistöihin kuuluvat, liikuntarajoitteiset ja ylipainoiset, jotka ovat sovelluksen kehittäjän ByteDancen mukaan tavallista suuremmassa vaarassa joutua nettikiusaamisen uhriksi. Lisäksi palvelun moderaattorit ovat ylläpitäneet rekisteriä ”erikoiskäyttäjistä”, joita pidettiin erityisen alttiina kiusaamiselle. ByteDancen mukaan ohjeistuksen tarkoituksena oli suojella sovelluksen käyttäjiä kiusaamiselta.

Lokakuussa 2019 uutisoitiin, että terroristijärjestö ISIS on käyttänyt Tiktokia propagandan levittämiseen ja uusien jäsenten värväämiseen. Videoilla on muun muassa laulettu järjestön tunnuslauluja sekä näytetty sen taistelijoita ja kuolleiden ruumiita.

Syyskuussa 2020 Tiktokissa alkoi levitä maailmanlaajuisesti itsemurhavideo. Käyttäjät naamioivat videota, jotta se saisi helpommin yleisöä. Tiktok ilmoitti yrittävänsä poistaa videota esimerkiksi sulkemalla tilejä, jotka jakoivat videota. Videon nopea leviäminen aiheutti huolia Tiktokin moderoinnin tasosta ja siitä, että suuri osa Tiktokin käyttäjistä on alle 14-vuotiaita. Lapsia on kuollut heidän yritettyään tehdä vaarallisia Tiktok-haasteita, kuten hengityksen pidättämistä. 

Australialaisen tietoturva-asiantuntijan mielestä Tiktok ei ole turvallinen lapsille. Hän perustelee kantaansa sillä, että sovellus vetää puoleensa pedofiileja ja sillä, että sovellusta käyttäjät lapset ovat vaarassa joutua hyväksikäyttäjien tai kiusaajien uhriksi. Lisäksi käyttäjän yksityisyydensuoja voi vaarantua.

Toukokuussa 2021 Euroopan unioni vaati selvitystä Tiktokin lapsille kohdistamasta mainonnasta. Euroopan kuluttajaviranomaisen BEUC:n mukaan palvelu rikkoo EU:n kuluttajansuojalakia lapsiin kohdistuvalla piilomainonnalla. Lisäksi virasto pitää sovelluksen virtuaalista lahjajärjestelmää lapsille vaarallisena.

Lähteet

Aiheesta muualla 

 Verkkosivut

iOS-sovellukset
Android-sovellukset
Pikaviestintäohjelmat
Yhteisöpalvelut
Vuoden 2016 ohjelmistot